Buzgan d tamnaḍt yettwasnen s wansayen d leԑwayed n zik, amedya yal aseggas anta taddart ara d-ismektin ansay, taddart Ḥura d tin id-yesmektayen abernus yal aseggas, Aḥriq d tin ixeddemen tafaska ɣef tament, tabuda ɣef tbexsisin, Saḥel ɣef ukermus, Iḥiṭṭusen d aḥeddad d wayen icudden ɣer ɣur-s d waṭas-nniḍen. Yal tiɣmert deg-s s thuski-ines, di 4 n tsemhay n useggas buzgan tettfeǧǧiǧ, ma d adfel idel-itt-id s ubernus-is amellal, tafsut d tizegzewt d rriḥa n yijeǧǧigen yemxallafen, anebdu s ubeḥri asemmaḍ i d-yettasen seg udrar, lexrif s tbexsisin d uɣelluy n yiferriwen i yettaǧǧan anya-ines di lqaԑa.